B. Bugár, podpredseda NR SR: (2001-09-19):
R. Hofbauer, poslanec: Vážený pán predsedajúci, páni ministri, pani poslankyne, páni poslanci, nebudem opakovať pripomienky, ktoré mali predrečníci ani ktoré odznievali vo faktických pripomienkach, ale dotknem sa len problematiky, ktorá mi je profesijne blízka, a to je problematika dopravná, problematika pozemných komunikácií a dráh. Táto problematika v kompetenčnom zákone je riešená s veľkorysou nonšalantnosťou, o ktorej, domnievam sa, obce a mestá nemajú ani tušenie, čo ich vlastne čaká, čo sa tu deklaruje. Paragraf 2 Prechod pôsobností na obce. Na obce prechádza pôsobnosť úseku pozemných komunikácií, a to v oblasti zabezpečovania stavebného, technického vybavenia ciest a miestnych komunikácií podľa potrieb cestnej dopravy a obrany štátu. Po ďalšie, poskytovanie údajov z technickej evidencie ciest a miestnych komunikácií. A ďalej na obce prechádza pôsobnosť v oblasti pozemných komunikácií vo veci vykonávania pôsobnosti špeciálneho stavebného úradu pre komunikácie a účelové komunikácie. V tejto krátkej súvahe, ktorá je obsiahnutá v § 2 návrhu zákona, obciam a mestám sa dáva do vienka správa, vybavenie, zabezpečovanie stavebného, technického riešenia a budovania pozemných komunikácií – z akých prostriedkov? Ani zmienka. V akej polohe ostáva Slovenská správa ciest, okresné správy ciest? Ste si vedomí toho, že vláda súčasne ruší Štátny cestný fond? Z akých prostriedkov tieto všetky povinnosti obcí sa budú realizovať? Z finančných prostriedkov obcí? Je vám zrozumiteľné, že v súčasnosti už obce v horských oblastiach spravujú účelové komunikácie a miestne komunikácie, ktoré nie sú v intraviláne obcí, ale v extraviláne v rozsahu desiatok kilometrov, na ktoré finančné prostriedky nemajú? A týmto obciam hodláte kompetenčným zákonom zavesiť do vienka aj technický stav, stavebné riešenie ciest v súvislosti s požiadavkami dopravy a obrany štátu? V oblasti vodného hospodárstva obce budú určovať zátopové územia? Hydrotechnické stavby nie, ale zátopové územia áno? To je vari prvý apríl? V kompetencii obcí bude vydávanie povolení na vypúšťanie vôd v súvislosti so znečistením? To je skutočne iba vec obcí? To nie je vec aj medzištátnych vzťahov, kde jednotlivé štáty sa zaväzujú k tomu, čo vypúšťajú do cezhraničných a prihraničných vôd? Však zo Slovenska vody len odtekajú. K nám nič nepriteká. V súvislosti s prechodom pôsobností na samosprávny kraj prechádzajú pôsobnosti podľa tohto návrhu v sfére plánovania, prípravy a výstavby ciest v súlade s hlavnými smermi cestnej politiky? Z akých finančných zdrojov? Z finančných zdrojov samosprávnych krajov, a to za stavu, že je zrušený Štátny cestný fond? Akým spôsobom je predstava vôbec vlády? To sa tu z tohto materiálu vôbec nedá dočítať! Vláda zjavne asi predstavy nemá. Na samosprávny kraj v oblasti pozemných komunikácií prechádzajú ďalej poskytovania podkladov o plánovaní, príprave a výstavby ciest na účely spracovania štátnej koncepcie diaľnic a ciest, a to bezplatne pre potreby ministerstva? Ministerstvo sa zbavuje povinností, presúva ich na kraje bez toho, že by tam presunul čo len korunu, a samosprávne kraje to majú vykonávať bezplatne pre účely ministerstva? Tak to je azda 1. apríl! Vedia o tom vôbec obce a mestá a príslušné inštitúcie, ktorých sa to bude týkať? Na samosprávny kraj v oblasti pozemných komunikácií má prechádzať podľa tohto zákona vykonávanie sčítania cestnej dopravy na cestách vo svojom mene a na vlastné náklady? Má niekto predstavy, aká je finančná, fyzická a personálna náročnosť vykonávania celoštátnych sčítaní dopravy? Zjavne absolútne nikto z vás! Ale obávam sa, že ani na úrovni ministerstva. Na samosprávny kraj prechádzajú podľa tohto zákona pôsobnosti v úseku pozemných komunikácií v oblasti zabezpečenia stavebno-technického vybavenia ciest podľa potrieb cestnej dopravy obrany štátu? To už tu sa nachádza druhý raz. Takže samosprávne kraje a obce aj toto budú zabezpečovať? Z akých zdrojov? Svojich vlastných? V oblasti dráh na samosprávny kraj prechádzajú kompetencie a pôsobnosť v oblasti pôsobnosti dráhového správneho úradu – čiže toto už nie je na úrovni ministerstva, ale na úrovni kraja, pôsobnosť dráhového správneho úradu a výkon štátnej správy vo veciach električkových a trolejbusových dráh? Čítal toto vôbec minister Macejko? V oblasti cestnej dopravy udeľovanie a odnímanie dopravných licencií na vnútroštátnu dopravu, schvaľovanie cestovných poriadkov, uzatváranie zmlúv o výkone vo verejnom záujme s dopravcom a poskytovanie náhrady straty alebo iné vyrovnanie dopravcovi. Čiže samosprávne kraje sa zaväzujú a ukladá sa im vo verejnom záujme uhrádzať straty dopravcom? Máte predstavu o finančných sumách? Ja ich mám, pretože zákon o týchto veciach som pripravoval ja, teda rezort mnou riadený pripravoval a predkladal do Národnej rady na schvaľovanie. To ide o náklady vo výške desiatok miliónov, ktoré súčasná vláda nekryje. Tak ich presunie teraz na samosprávne kraje a zbaví sa tohto bremena? Samosprávne kraje budú vykonávať odborný dozor nad cestnou dopravou, ukladať pokuty, viesť evidenciu dopravcov, ktorí dostali dopravnú licenciu. To je predsa otázka aj medzištátnych vzťahov, otázka vzájomných medzištátnych dohôd o tom, akým spôsobom cezhraničná doprava môže fungovať. Dámy a páni, pani poslankyňa Tóthová sa vo svojom vystúpení často pýtala, ako to príslušný minister chápe. Ja by som sa takisto mohol pýtať, ako tieto veci minister dopravy chápe. Ale túto otázku nekladiem, pretože odpoveď je celkom jednoznačná. Minister to nechápe. Minister to nechápe, prečo by to aj chápať mal. Veď tento materiál sa robil takým spôsobom, ako sa predseda vlády Dzurinda chválil, že zvolal štátnych tajomníkov a dali toto dohromady oni sami. Takže to, či tento materiál je dobrý, alebo zlý, či je vyhovujúci, alebo nevyhovujúci, dovoľte, aby som parafrázoval pána poslanca Tkáča, ktorý tu uvádzal tento príklad s tým nešikovným milencom a s tou milenkou. Ten milenec, keď sa pýtal, či to robí dobre, alebo zle, tá milenka mu na to hovorí, nerobíš to nijako. Takže aj tento materiál minister dopravy či chápe pozitívne alebo negatívne, nechápe nijako, pretože nevie, o čom je vôbec reč. Je to znôška nezmyslov, vy to odsúhlasíte a samosprávne kraje a obce to dostanú do vienka. Takže obce a mestá nech sa poďakujú vládnej koalícii za to, čo do vienka dostanú. Zaťažené, zadlžené svoje kompetencie, majetky, a finančné prostriedky z centra žiadne. Ďakujem za pozornosť. (Potlesk.)